Gordhan se Eskom-span bekendArgieffoto: GCIS Pravin Gordhan, minister van openbare ondernemings, het Maandag ŉ tegniese oorsigspan aangewys wat ŉ vinnige oorsig van bedrywighede en instandhouding by Eskom se kragstasies sal doen. Tsakani Mthombeni, voorsitter van die van die groep van intensiewe energiegebruikers (EIUG), en Ian Morrison, ŉ afgetrede ingenieur en mynkenner, staan aan die hoof van die span. Volgens Gordhan het die span vier weke om sy oorsig te doen. Die span se opdrag sluit in verslagdoening oor onbeskikbaarheid van kragstasies weens geskeduleerde en ongeskeduleerde instandhouding en onbeplande onderbrekings, operateurfoute en tegniese ondoeltreffendheid wat tot onbevredigende uitset van kragstasies lei. Gordhan, Jabu Mabuza, Eskom-voorsitter, en Phakamani Hadebe, uitvoerende hoof van Eskom, het Maandag met die span vergader. Die ander lede van die span is Seeralan Chinaboo, Khumo Morolo, Gladman Mkwai, Robbie van Heerden, Sibuyela Sishuba, Walter Schmitz, Vitesh Maharaj, Lwazi Goqwana en Phindile Mooketsi. Die span se aanstelling is deel van noodmaatreëls wat geneem word om operasionele stabiliteit by die beleërde kragreus te herstel. Daar is vroeër aangekondig dat Eskom in drie afsonderlike entiteite verdeel sal word.